
MOTSENG  WA  DIROKI

Bophelo  bo  ne  bo  le  thata  bo  le  boima

Bo  nkimela

Ke  jere  ka  thata  ke  hula  boimeng

Ho  se  motho  eo  ke  llelang  ho  yena

Ho  se  motho  eo  ke  mo  arolelang  mojaro  wa  ka

Sello  sa  ka  se  sa  utlwahale

Se  feta  ka  theko  ho  ditsebe  tsa  batho,

Ka  qetella  ke  nkile  qeto  ya  ho  nka  bophelo  ba  ka

Ke  ifenethe  ka  mafenetha

Empa  mafenetha  a  ne  a  sa  fumanehe

Ka  tla  ka  leano  la  bobedi

Lona  la  ntshupisa  hlatheng

Ho  ya  tjheka  monatja

Ke  tle  ke  nwe  monatja  ke  tsohe  ke  shwele

Lefu  la  ka  le  botswe  mabota  a  phaposi  ya  ka,

Ya  re  ke  sa  kgiseletsa  ka  hara  hlathe

Ka  bona  tsela  e  tshetshane  ya  maoto

E  paroletsa  ka  hara  hlathe

Ka  kena  ho  yona  ka  topa  ka  ba  ka  lelala

Ka  shebisa  hlooho  hodimo

Mahlo  ka  a  lahlela  pejana

Ke  batla  ho  bona  moo  tsela  eo  e  fellang  teng,

Mahlo  hedi,  ka  bona  mafika  a  mabedi  pejana  a  entse  lekgalo

Ka  phahamisa  maoto  ke  potlakile

Ke  habile  ho  bona  ka  nqane  ho  kgalo  leno

Ka  fumana  mafika  a  le  metako  eka  mahaha  a  Barwa

Tlase  mane  motse  ke  o  monyane

O  phulaneng  botaleng,

Ho  utlwahala  melodi  ya  dinonyana  di  tsweretsa  hodima  difate

Sekupu  se  llela  hodimo

Eka  sa  lethuela  le  habile  ho  ntsha  mokhoba,

Ka  theoha  ke  potlakile

Ke  lelekisane  le  modumo  wa  sekupu

Ka  kena  swahla”  ka  hara  seotlwana  se  seholo

Ka  fumana  se  tletse  ka  basadi

Ba  apere  mese  ya  matlalo  a  diphoofolo

E  le  metjeka  ka  morao,

Dihloohong  ba  rwetse  dituku

Difaha  di  lobokane  difubeng

Ba  le  maphatha-phathe

Ba  kgenefetse  letsopa  matsohong

Ke  ho  bopa  dipitsa  le  maritshwana,

Mofumahadi  a  dutse  thokwana  a  namme  maoto  mosemeng

Le  pele  ke  re  ke  phahamisa  molomo

Basadi  ba  babedi  ba  tla  ho  nna  ba  potlakile

Ba ntshwara  ba   nkentshetsa  kantle

Ba  ntshupisa  mesikong  ya  dithaba,

Ke  moo  ke  ileng  ka  bona  banna  ba  babedi  ba  ipatahantse  ka  mafika

Ka  tswa  ke  kgiseletsa  ka  lebelo  ho  ya  ho  bona

Ha  ke  fihla,  ka  fumana  ba  betlile  makgate

Maritshwana  a  tletse  ka  madi  a  diphoofolo

Ba  le  masiba  matsohong  ba  taka  matlapa  le  mafika,

Tjhee!  O  jwalo  mofuta   ke  ne  ke  qala ho  o  bona

Batho  ya  ka  ke  dimumu,  ba  bua  le  matlapa  le  mafika

Puo  ya  bona  ke  ya  matsoho,

Empa  ba  nkakgella  lesiba

Mahlo  ba  a  lahletse  letlapeng

Ba  re  le  nna  ke  take  ke  ngole  se  ratwang  ke  pelo  ya  ka

Empa  ba  potlaka  ba  mpha  sehlooho

Ba  re  ke  roke  sebaka  sa  moo  ke  tswang  teng,

Letsatsi  ba  ntshupisa  la  labohlano

E  leng  letsatsi  le  leholo

Letsatsi  la  monene  motseng  wa  bona,

Hobane  ke  fihlile  e  le  labone  beke  e  itshwere  mahetleng

Empa  ke  ne  ke  se  filwe  tjako  ke  so  e  kope

Ka  kgetha  ho  sa  ipolaye  ke  emele  letsatsi  la  labohlano,

––––––––
[image: ]


Tsatsi  la  kenya  nko  mobung  e  le  metlatse  motseng

Ho  e  ngwetswe  letsatsi  le  leholo

Bashanyana  le  barwetsana  ba  sesa  bosiu  tshekge,  ba  besitse  mollo

Ba  bina  dipina  tsa  thakaneng

Letsatsi  le  leholo  la  tla  la  fihla

Dimumu  tsa  tla  tsa  tseba  ho  bua,

Diroki  tsa  tibisa  maikutlo  tsa  nahana  ka  thata

Tsa  sosobanya  difahleho

Mantswe  a  duma  maphokaetsi  a  thothomedisa  batho  difuba

Hwa  rokwa  diphoofolo  le  batho

Dithaba,  dinoka  le  dikgohlwana  tsa  rewa  mabitso,

Medidietsane  ya  kgabola  mesikong  ya  matlu  le  diotlwaneng

Diphala  tsa  lla  letswere-tswere

Hwa  nyoloswa  hwa  uwa  hodimo  le  tlase

Ho  etswa  menyakwe,

Empa  nna  ha  ka  ba  ka  fumana  sebaka  sa  ho  roka  moo  ke  tswang  teng

Kapa  ke  rehe  dithaba  tsa  haeso  mabitso

Hobane  toro  e  ile  ya  fela  ke  leka  ho  ntshwara  ntona  ka  letsoho

Empa  ke  hopola  hantle  hore  ke  ne  se  ke  fuwe  lebitso

Ke    bitswa    “Mohlodi   wa   dithothokiso”.

THUTSWANA

Thutswana  ya  tjhesa  naha

Mollo  wa nama  wa  aparela  naha

Lelakabe  ke  le  ka  hodimo  ho  pitsi

Banna  ba  qhaneha  dipitsi  ka  kgitla  ya  bosiu

Ho  ya  tima  lelakabe  le  se  ke  la  tlola  letswapo,

Phokojwe  tsa  lla  matswapong

Diphoofolo  tsa  naha  tsa  tshwarana  le  bothata

ba  ho  falla  hara  mpa  ya  bosiu,

Kganare  ke  e  kgubedi

Mollo  ke  wa  dihora  ha  o  timi

O  batla  banna  ba  le  lekgolo

Mollo  ke  o  bohale  wa  jwang  ba  mohlomo,

Ba  tla  atamela  lelakabeng

Ba  tla  tswa  ba  tlabohile  dintshi

Haholo  ba  phutlang  ka  dikobo

Di  tla  tswa  di  tshwehla  di  tletse  mosidi,

Bo-nakong  ba  selemo  ke  mariha

Jwang  bo  omme  bo  bo  putswa

Mosi  ke  o  bohale  o  theola  dikeledi  marameng,

Mollo  wa  kenya  batho  tsebe-tsebeng

Batho  ba  phutla  ba  ntse  ba  ingama-ngama  

Ba  ipotsa  hore  ke  mang  monga  thutswana

Ke  mang  ya  hoteditseng  mollo oo?

AFORIKA-BORWA

O  tumme  hohle  mmaboratwa

Dinaha  tsohle  di  ya  lla  ka  wena

O  kgahlile  ba  ditjhaba  ra  tla  ra  makala

Ba  re  botle  bo  bo  kana  o  bo  nka  kae,

Ha  se  botle  nthwena  ke  tlholeho

O  hlotswe  o  le  jwalo

Sephiri  sa  hao  se  tsejwa  ke  bo-ntate  Mandela

Batho  ba  o  lwanetseng  ho  le  hobe  dithunya  di  kgabola

Ba  tela  maphelo  a  bona  ka  lebaka  la  hao,

Kgarebe  towe  o  moqabanyi  kgale  ba  o  bolela

O  nkile  merabe  ena  kaofela

O  nkile  ba  batsho  isitana  le  ba  basweu

Botle  ba  hao  ke  bo  rothisang  dikeledi

O  apere  mmala  e  mengata

O  kgabile  ka  difate,  dinoka  le  dithaba

Diphoofolo  teng  ha  ke  sa  bua,

Matsohong  o  fupere  kgauta,  taemane  le  polatinamo

Tjhee,  o  tshwere  moruo  empa  bofutsana  ha  bo  fele

Kgarebe  towe  o  nyalwa  ke  enwa  o  nyalwa  ke  yane

Empa  mahadi  ona  ha  re  a  bone

Lesaka  la  ntatao  le  mela  jwang

Bana  ba  bolawa  ke  tlala.

NTHETHE

Nthethe  phate  di  kolobile  jwang?  

Hoba  mmao  ha  a  so  theohele  molatswaneng

Le  pula  ha  ya  na  bosiung  ba  maobane

Lehodimo  le  ne  le  hlakile  le  le  lepudutswana

Le  bohweng  ba  ntja  le  ne  le  sele,

Ngwana  mme  o  ne  a  robetse  bo  monate  boroko

O  ne  a  bo  hula  ka  mahanana

Thimula  di  kgakgatha  ka  hara  nko

Toro  a  lora  e  monate,

A  lora  a  bapala  phulaneng  e  nang  le  jwang  bo  botalana  ha  monatjana

A  na  le  metswalle  ya  hae

Ba  nyolosa  ba  theosa  ka  hara  phulana

Ba  kola  marutle  ba  bopa  dikgomo  tsa  letsopa,

E  ka  ba  taba  di  senyehile  jwang  ntjhanyana?

Ditaba  di  senyehile  ha  senya  se  batla  ho  iswa  mabakeng

Ya  ba  o  ba  botswa  ho  suthela  thokwana

A  fahla  mokgodutswane  mahlong  a  thaka  tsa  mphato

A  leletse  ebile  a  kwetse  mahlo,

Ya  re  ha  a  re  phapha”

A  fumana  phate  di  le  metsi  tee.

NTSHWARELENG

Le  ntshwareleng  ke  phonyohetswe

Leleme  le  thelletse

Ke  ile  ka  nkeha  ke  maikutlo

Maikutlo  a  ka  a  phahama

Ka  halefa  ka  hloka  taolo

Ka  tswa  tseleng,

Pelo  ya  qabana  le  maikutlo

Ya  ka  ke  hlubuwe  ka  tsenene  pelong

Tsenene  ya  phshatla  mokotla  wa  diphiri  le  makunutu,

Ya  ka  ke  rahilwe  ke  pitsi  sefubeng

Diphiri  le  makunutu  tsa  nyoloha  ka  mmetso  ho  ya  qoqothong

Qoqotho  ya  boduluha  jwalo  ka  ya  noha  ya  marabe

Ya  re  ke  sa  leka  ho  kwalla  diphiri  le  makunutu  ka  hare,

Bodila  ba  phakisa  ho  tlala  ka  lehano

Dintho  tsa  petetsana  qoqothong

Di  lwanela  ho  kena  ka  hanong

Lehano  la  ahlama

Leleme  la  qabana  le  meno

Ka  utlwa  eka  ke  kgitlwa  ke  thabe,

Athe  ke  moo  ke  hlatsang  diphiri  le  makunutu  a  lona

Ke  kopa  le  ntshwarele  ke  phonyohetswe.

KA  NQANE

Ka  nqane  mose  mane  sehleke-hlekeng

Moo  ke  bonang  tswelopele  le  bokamoso  ba  ka,

Hona  mane

Moo  ke  bonang  ditholwana  tse  molemo

Bomadimabe  ke  hore  tsela  e  yang  teng  e  dikoti  e  meutlwa  ya  hlaba

Noka  ke  e  fetang  Lekwa  ka  boholo

Ho  hlokahala  sekepe  kapa  sefofane

Ho  tshelela  ka  nqane  mose  mane,

Moo  ke  bonang  makgulo  a  matala

Ho  phodile  ho  utlwahala  melodi  ya  dinonyana

Ditswere  le  dithaha

Dinonyana  tse  thabelang  botala  ba  lehlabula,

Hona  mane

Moo  ho  dulang  marena  batlotlehi  le  matona

Leeto  le  yang  teng  ke  le  le  lelele

Ho  ba  paroletsang  le  batla  le  le  kotsi

Hoba  ka  theko  ho  tsela  ho  tletse  meutlwa  le  ditshehlo,

Ka  nqane  mose  mane

Sethaleng  sa  ba  atlehileng  bophelong

Boiketlong  ba  batho  ba  sebeditseng  ka  thata,

Hona  mane

Moo  ke  itukisetsang  ho  nka  leeto  la  ho  ya  teng

Empa  mosebetsi  o  sa  le  moholo

Ke  hloka  thahasello,  mamello  le  boikemisetso

Hore  ke  tle  ke  finyelle  ka  nqane  mose  mane.

